ananddey/assamese-wiki-corpus huggingface dataset:
নয়নমণি

নয়নমণি ৰাজেন্দ্ৰ চলচ্চিত্ৰৰ বেনাৰত নিৰ্মিত আৰু ১৯৮৪ চনত মুক্তিপ্ৰাপ্ত এখন পূৰ্ণদৈৰ্ঘ্যৰ ৰঙীন অসমীয়া চলচ্চিত্ৰ। ছবিৰ কাহিনী, পৰিচালনা আৰু প্ৰযোজনা সুপ্ৰভা দেৱীৰ। মূল চৰিত্ৰত অভিনয় কৰিছে নিপন গোস্বামী আৰু বিদ্যা ৰাৱে। এইখনে মহিলা পৰিচালকে পৰিচালনা কৰা প্ৰথম অসমীয়া ছবি। পৰিচালক সুপ্ৰভা দেৱীৰ স্বামী দ্বিজেন্দ্ৰ নাৰায়ণ দেৱ অসমীয়া ছবিৰ এজন পৰিচালক আৰু বিতৰক আছিল। স্বামীৰ সৈতে বহুকেইখন অসমীয়া ছবিৰ প্ৰযোজনা কৰা দেৱীয়ে স্বামীৰ মৃত্যুৰ পিছত নয়নমণিৰ যোগে চলচ্চিত্ৰ পৰিচালনাৰ জগতত খোজ দিছিল।

ছবিৰ চিত্ৰনাট্য ৰচক তথা সহযোগী পৰিচালক গুণসিন্ধু হাজৰিকাই এই ছবিৰ কামত ব্যস্ত হৈ থকা অৱস্থাতে কলকাতাত এক দুৰ্ঘটনাত পতিত হৈ চিৰদিনৰ বাবে দৃষ্টিশক্তি হেৰুৱাইছিল।

তথ্যউৎস

শ্ৰেণী:অসমীয়া চলচ্চিত্ৰ
শ্ৰেণী:১৯৮০ দশকৰ অসমীয়া চলচ্চিত্ৰ
শ্ৰেণী:১৯৮৪ বৰ্ষৰ চলচ্চিত্ৰ
আৰ্দ্ৰতা

আৰ্দ্ৰতা হৈছে বায়ুত থকা জলীয় বাষ্পৰ ঘনত্ব। পানীৰ বাষ্প অৰ্থাৎ পানীৰ গেছীয় অৱস্থা, সাধাৰণতে মানুহৰ চকুৰ বাবে অদৃশ্য। আৰ্দ্ৰতাই বৰষুণ, নিয়ৰ বা কুঁৱলী থকাৰ সম্ভাৱনাক সূচায়।

আৰ্দ্ৰতা বায়ুমণ্ডলৰ উষ্ণতা আৰু চাপৰ ওপৰত নিৰ্ভৰ কৰে। সূৰ্যৰ আপাতিত ৰশ্মিৰ উত্তাপৰ বাবে বৰফৰ স্তূপ, বৰাবৃত অঞ্চল, সাগৰ-মহাসাগৰ, হ্ৰদ, নদ-নদী, জলাশয় আদিৰ পৰা প্ৰতিদিনে অবিৰতভাৱে বাষ্পীভৱন হৈ আছে। এনেদৰে বাষ্পীভূত হোৱা জল-কণাবোৰ বায়ুমণ্ডলত মিহলি হৈ থাকে। বছৰৰ ভিন ভিন ঋতুত আৰু ভিন ভিন ঠাইত বায়ুৰ উত্তাপৰ পাৰ্থক্যৰ বাবে বায়ুমণ্ডলে ধাৰণ কৰা জলীয়বাষ্পৰ পৰিমাণ ভিন ভিন হোৱা দেখা যায়। এইদৰে বায়ুত মিহলি হৈ থকা জলীয়বাষ্পৰ পৰিমাণক আৰ্দতা বুলি কোৱা হয়।

প্ৰকাৰ

আৰ্দ্ৰতা দুই প্ৰকাৰৰ:

চৰম আৰ্দ্ৰতা
কোনো নিৰ্দিষ্ট আয়তনৰ বায়ুত থকা জলীয়বাষ্পৰ প্ৰকৃত পৰিমাণকে চৰম আৰ্দ্ৰতা বোলে। যেতিয়া বায়ু ৩৯° চেণ্টিগ্ৰেড (৮৬° ফে)ত সংপৃক্ত হয়, বায়ুমণ্ডলত চৰম আৰ্দ্ৰতা প্ৰতি ঘন মিটাৰত প্ৰায় শূন্যৰ পৰা প্ৰায় ৩০ গ্ৰাম (১.১ আউন্স)ৰ ভিতৰত থাকে।
চৰম আৰ্দ্ৰতা হৈছে জলীয় বাষ্পৰ ভৰ ক, জলীয় বাষ্প আৰু বায়ুৰ মিশ্ৰণৰ আয়তন ৰে ভাগ কৰি পোৱা ভাগফল। ইয়াক তলত দিয়া ধৰণে প্ৰকাশ কৰিব পাৰি:

আপেক্ষিক আৰ্দ্ৰতা
কোনো নিৰ্দিষ্ট উষ্ণতাত সেই আয়তনৰ বায়ুত থকা জলীয়বাষ্পৰ ভৰৰ লগত সেই একে উষ্ণতাত সেই আয়তনৰ বায়ুখিনি সংপৃক্ত হ'বলৈ প্ৰয়োজনীয় জলীয়বাষ্পৰ ভৰৰ যি অনুপাত তাকে আপেক্ষিক আৰ্দ্ৰতা বোলে।

কেতিয়াবা বায়ুৰ উত্তাপ হ্ৰাস হৈ এনে অৱস্থা পায়গৈ যে, বায়ুত থকা জলীয় বাষ্পখিনি ঘনীভূত হৈ কুঁৱলী, নিয়ৰ, বৰষুণ, বৰফ কণা আদিৰ সৃষ্টি হয় আৰু পিছত অধোগামী হৈ ভূপৃষ্ঠত পৰেহি এইবিলাকক একে লগে অধঃক্ষেপ বুলি কোৱা হয়।

তথ্যউৎস

শ্ৰেণী:জলবায়ু বিজ্ঞান
ষ্টেলা এটকিন্স

ষ্টেলা এটকিন্স কানাডাৰ চাইমন ফ্ৰেজাৰ বিশ্ববিদ্যালয়ৰ কম্পিউটিং বিজ্ঞানৰ এমেৰিটাছ অধ্যাপক, আৰু কম্পিউটিঙৰ কাৰিকৰী মহিলাৰ বাবে গঠিত চিষ্টাৰ্চ সম্প্ৰদায়ৰ এগৰাকী অন্যতম প্ৰতিষ্ঠাপক সদস্য। তেওঁৰ প্ৰধান গৱেষণামূলক আগ্ৰহ মেডিকেল কম্পিউটিঙত যেনে, লেপাৰ'স্কপিক অস্ত্ৰোপচাৰ, টোপনিৰ অধ্যয়ন আৰু টেলিহেল্থ আদি আৰু চিকিৎসা বিজ্ঞানৰ ছবি প্ৰদৰ্শন আৰু বিশ্লেষণ কৰা। বিশ্ববিদ্যালয় বাছি লওঁতে এটকিন্সে ইংলেণ্ডৰ নটিংহাম বিশ্ববিদ্যালয় বাছি লৈছিল, কাৰণ ৰসায়নবিদ ড’ৰথী হডকিন, যিয়ে মাত্ৰ ৰসায়ন বিজ্ঞানৰ নোবেল বঁটা লাভ কৰিছিল, তেওঁ তাত কৰ্মৰত আছিল।

পিছলৈ এটকিন্স ইংলেণ্ডৰ ৱাৰউইক বিশ্ববিদ্যালয়
ৰ বৈজ্ঞানিক কম্পিউটাৰ প্ৰগ্ৰেমাৰ উপদেষ্টা হয় আৰু তাৰ পৰাই ১৯৭৬ চনত তাৰপৰা কম্পিউটাৰ বিজ্ঞানত এম.ফিল. ডিগ্ৰী লাভ কৰে। ১৯৮৫ চনত এটকিন্সে ব্ৰিটিছ কলম্বিয়া বিশ্ববিদ্যালয়ৰ পৰা কম্পিউটাৰ বিজ্ঞান বিষয়ত পি এইচ ডি ডিগ্ৰী লাভ লাভ কৰে লাভ কৰে।

তথ্যসূত্ৰ

শ্ৰেণী:কম্পিউটাৰ বিজ্ঞানী
মুছলপুৰ মহাবিদ্যালয়

মুছলপুৰ মহাবিদ্যালয় এখন সাধাৰণ স্নাতক মহাবিদ্যালয়। ১৯৯৩ চনত স্থাপিত মহাবিদ্যালয়খন অসমৰ বাক্সা জিলাৰ মুছলপুৰত অৱস্থিত। এই মহাবিদ্যালয়খন বড়োলেণ্ড বিশ্ববিদ্যালয়ৰ সৈতে জড়িত।

স্বীকৃতি

মহাবিদ্যালয়খন পূৰ্বতে গুৱাহাটী বিশ্ববিদ্যালয় সৈতে সংযুক্ত আছিল। বৰ্তমান মহাবিদ্যালয়ৰ এফিলিয়েচন বড়োলেণ্ড বিশ্ববিদ্যালয়, কোকৰাঝাৰৰ অধীনত আছে। মহাবিদ্যালয়খনে ২০০৮ চনত অসম চৰকাৰৰপৰা কনকাৰেঞ্জৰ সন্মতি লাভ কৰে। মহাবিদ্যালয়খনে অক্টোবৰ, ২০১৭ তাৰিখে ইউজিচি আইন ১৯৫৬ৰ ধাৰা অনুসৰি ২(এফ) আৰু ১২(বি)ৰ অধীনত স্বীকৃতিৰ বাবে এফ.নং. ৮-৫২৩/২০১৭ (চিপিপি-আই/চি) জৰিয়তে ইউজিচিৰ ওচৰত আবেদন কৰিছে।

বিভাগসমূহ

কলা শাখা

অসমীয়া
বড়ো
ইংৰাজী
অৰ্থনীতি
শিক্ষা
ইতিহাস
ৰাজনীতি বিজ্ঞান
ভূগোল

সুবিধাসমূহ

কমন ৰুম
পুথিভঁৰাল
আই.চি.টি. লেবৰেটৰী
খেলপথাৰ
ছাত্ৰ বৃত্তি
বাৰ্ষিক ভ্ৰমণ আৰু ক্ষেত্ৰ ভ্ৰমণ
কেণ্টিন
এক্সটেনচন প্ৰগ্ৰেম

তথ্যসূত্ৰ
বসন্ত কুমাৰ ভট্টাচাৰ্য

বসন্ত কুমাৰ ভট্টাচাৰ্য অসমৰ এগৰাকী সাহিত্যিক, শিক্ষাবিদ, গল্পকাৰ, কবি, প্ৰবন্ধকাৰ, নাট্যকাৰ, সমালোচক। ভাষা-সাহিত্যৰ পৰিচয় তেখেতৰ এখন গ্ৰন্থ।

উদ্ধৃতি

ভাষা-সাহিত্যৰ পৰিচয়

ভাৰতৰ অন্যান্য প্ৰান্তৰ দৰে অসমতো অতি প্ৰাচীন কালৰে পৰা ৰামায়ণৰ কথা- কাহিনী প্ৰচলিত হৈ আহিছে। পণ্ডিতসকলে অনুমান কৰে যে অসমত আৰ্য সভ্যতাই বিস্তাৰ লাভ কৰাৰ লগে লগে ৰামায়ণৰ কাহিনীও ইয়াত প্ৰচলিত হ'বলৈ ধৰে আৰু তাৰ পৰিণতিত অসমীয়া মৌখিক বা লৌকিক আৰু লিখিত সাহিত্যত ৰামকথাই তাৎপৰ্যপূৰ্ণ স্থান অধিকাৰ কৰিবলৈ সমৰ্থ হয়।
ৰাম বিষয়ক কথাৰ উল্লিখন-বৰ্ণন পোনতে পোৱা যায় 'কালিকা পুৰাণ' গ্ৰন্থত। আনুমানিক দশম-একাদশ শতিকাত ৰচিত এইখন পুৰাণত ৰাম-সীতাৰ জন্ম, বিবাহ, ৰাম-ৰাৱণৰ যুদ্ধ, ৰামৰ বিজয় কামনাৰে ব্ৰহ্মাৰ দুৰ্গা পূজা আয়োজনৰ বিৱৰণ সন্নিৱিষ্ট হৈছে। সেইদৰে বঙলা আৰু অসমীয়া ভাষাৰ উমৈহতীয়া নিদৰ্শনৰূপে পৰিগণিত 'চৰ্যাপদ'ত ৰাৱণৰজাৰ লংকাৰাজ্যৰ উল্লিখনো মন কৰিবলগীয়া।
আনুমানিক দ্বাদশ শতিকাৰ পৰা ভাৰতীয় প্ৰাদেশিক ভাষাসমূহৰ ভিতৰত প্ৰথম ৰামায়ণ ৰচিত হয় অসমীয়া ভাষাত আৰু ইয়াৰ ৰচক চতুৰ্দশ শতিকাৰ প্ৰখ্যাত কবি মাধৱ কন্দলী। মাধৱ কন্দলী সেইকাৰণে অসমীয়া সাহিত্যৰ ইতিহাসত এটি স্মৰণীয় নাম আৰু তেওঁৰ দ্বাৰা ৰচিত ৰামায়ণৰ স্থানো সুনিৰ্দিষ্ট।
অসমীয়া লোক পৰিৱেশ্য কলাৰ অন্তৰ্ভুক্ত বিয়াহৰ ওজাপালিৰ দ্বাৰা পৰিবেশিত গীত প্ৰধানতঃ ৰামায়ণকেন্দ্ৰিক ঘটনা আশ্ৰিত। সেইদৰে অন্যতম লোক পৰিবেশ্য কলাৰ অনুষ্ঠান 'পুতলা নাচ'ৰ জৰিয়তে পৰিৱেশন কৰা গীত-মাতৰ একাংশও ৰামায়ণী কলা- কাহিনীৰ আধাৰত ৰচিত। মৌখিক পৰম্পৰাত ৰামায়ণী কাহিনীৰ বিকাশ বিস্তৃতিত উল্লিখিত দুয়োটা অনুষ্ঠানৰ ভূমিকা অবিস্মৰণীয়।
অসমীয়াত পাঞ্চালী কবিসকলৰ ভিতৰত দুৰ্গাবৰ অন্যতম শ্ৰেষ্ঠ। এইগৰাকী কবিৰ দ্বাৰা ৰচিত কাব্যগ্ৰন্থ 'বেউলা আখ্যান' আৰু 'গীতিৰামায়ণে' বৰ্তমানলৈকে পোহৰৰ মুখ দেখা পাইছে। 'বেউলা আখ্যান' পৰিপূৰ্ণ নহয়। আনহাতে, 'গীতিৰামায়ণ'ৰো আদি কাণ্ডটি সাম্প্ৰতিক কাললৈকে উদ্ধাৰ হোৱা নাই। কবিগৰাকী, ৰচিত 'গীতিৰামায়ণ' কাব্যখনৰ, সেই নামটো দিয়ে তাৰ প্ৰথমজনা সংকলক-সম্পাদক, হাজো নিবাসী বিষয় চন্দ্ৰ বিশ্বাসীয়ে। জনসমাজত সেইখন কিন্তু 'দুৰ্গাবৰী' বা 'দুৰ্গাবৰী ৰামায়ণ' নামেৰেহে পৰিচিত। দুৰ্গাবৰ বোলা কবিগৰাকীৰদ্বাৰা ৰচিত, সেই অৰ্থত সিখনৰ নাম 'দুৰ্গাবৰী'।'গীতিৰামায়ণ'ৰ দ্বিতীয়গৰাকী সংকলক-সম্পাদক হ'ল ড° মহেশ্বৰ নেওগ। মন কৰিবলগীয়া যে, বিশ্বাসী আৰু নেওগৰদ্বাৰা সম্পাদিত গ্ৰন্থত অযোধ্যাকাণ্ডটো সন্নিবিষ্ট হোৱা নাই।
দুৰ্গাবৰৰ দ্বাৰা ৰচিত 'বেউলা আখ্যান' আৰু 'গীতিৰামায়ণ'ৰ পাঠ উদ্ধাৰ কৰাৰ প্ৰথমগৰাকী ব্যক্তি হ'ল হাজো নিবাসী বিষয় চন্দ্ৰ বিশ্বাসী। তেওঁ দুখোখন পুথিৰ পাঠ হাজো অঞ্চলৰপৰাই সংগ্ৰহ কৰি প্ৰকাশ কৰি উলিয়ায়। বিশ্বাসীয়ে তেওঁৰদ্বাৰা সম্পাদিত 'গীতিৰামায়ণ'ৰ পাতনিত কবি দুৰ্গাবৰ হাজো মৌজাৰ অন্তৰ্ভুক্ত কোনো এখন অখ্যাত গাঁৱত জন্মগ্ৰহণ কৰা বুলি মত পোষণ কৰিছে।
কাব্য-কবিতাত কবিৰ ভাবানুভূতিৰ গতিবেগক বাংময় কৰি তোলে ভাষাই। সেয়েহে ইয়াৰ সাৰ্থকতা ভাষাৰ যথাৰ্থ প্ৰয়োগৰ ওপৰত নিৰ্ভৰশীল। কবিৰ সৃজনীশীল প্ৰতিভাই গঢ় দিয়ে কাব্য-কবিতাৰ ভাষাৰীতিক।

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া শিক্ষাবিদ
শ্ৰেণী:অসমীয়া সাহিত্যিক
আনন্দৰাম ঢেকিয়াল ফুকন

আনন্দৰাম ঢেকিয়াল ফুকন (২২ ছেপ্টেম্বৰ, ১৮২৯ - ১৬ জুন, ১৮৫৯) আধুনিক যুগৰ অসমীয়া ভাষাৰ এগৰাকী অন্যতম লেখক। গুৱাহাটীত হলিৰাম ঢেকিয়াল ফুকনৰ পৰিয়ালত তেখেতৰ জন্ম হৈছিল। গুৱাহাটীতে শিক্ষাৰম্ভ কৰা আনন্দৰামে কলিকতাত উচ্চ শিক্ষা গ্ৰহণ কৰিবলৈ গৈছিল যদিও সেয়া সম্পূৰ্ণ নহ'ল। মাত্ৰ ২৯ বছৰীয়া জীৱন কালত তেখেতে অসমিয়া লৰাৰ মিত্ৰকে ধৰি তিনিখন গ্ৰন্থ ৰচনা কৰিছিল। এখেতৰ আপ্ৰাণ চেষ্টাৰ ফলতেই সেই সময়ত চলি থকা বঙালী ভাষাৰ ঠাইত পুনঃ অসমীয়া ভাষা অসমত প্ৰৱৰ্তন কৰা হয়। অৱশ্যে তেখেতৰ জন্মৰ তাৰিখটোক লৈ মতভেদ আছে।

উদ্ধৃতি

হে কৃপাময় জগদীশ্বৰ, এই অসম দেশৰ লোকসকলক সভ্য, গিয়ানী আৰু ধাৰ্মিক কৰিবলৈ মতি দিয়া, সিবিলাকৰ অভাৱ আৰু দুৰৱস্থা জানিবলৈ সিবিলাকক গিয়ান দিয়া আৰু তোমাৰ বিচিত্ৰ শক্তিৰে সিবিলাকক সভ্য কৰা। …যি সময়ত অসম হাবি গুচি ফুলবাৰী হ’ব, ঘৰ বাঁহৰ গুচি শিল-ইটাৰ হ’ব, গাঁৱে গাঁৱে হেজাৰ হেজাৰ পঢ়াশালি হ’ব, গিয়ানৰ সভা, চিকিৎসালয়, দুখীয়া-দৰিদ্ৰ পৰিত্ৰাণৰ আলয় হ’ব আৰু যি কালত লোকসকলে পৰস্পৰে হিংসা-হিংসি নকৰি আটাইকে ভ্ৰাতৃবৎ চেনেহ কৰিব, … সেই সময়, হে পৰমপিতা জগদীশ্বৰ, শীঘ্ৰে ঘটোৱা।
বিদ্যা সকলো সদ্গুণৰে মূল, তাৰ পৰা মনুষ্যৰ ইহ কালত আৰু পৰ কালতো অসীম উপকাৰ হয়, বিদ্যাৱন্ত মানুহ নিৰ্ধনী হলেও তেওঁক সকলোৱে মান সৎকাৰ কৰে, কিন্তু ধনৱন্ত মুৰ্খে জ্ঞানিৰ সমাজলৈ গলে তাক কেৱে নুসুধি পণ্ডিতকহে আদৰ কৰিব।
বিদ্যা জানিলে সময় ব্যয় কৰি বলৈ সুন্দৰ উপায় ওলায়, আৰু পণ্ডিতে সময় দিঘল হবলৈ অভিলাষ কৰে, কিন্তু মুৰ্খে সময় চুটি হয় মানে ভাল পায়; কিয়নো সি সময় যাপন কৰিবলৈ একো উপায় নাপায়। বিদ্যাৰ পৰা অৰ্থ লাভ, যশস্যা ইত্যাদি হয়, বিদ্যাক ভগন কৰিলে বাঢ়ে, আৰু একোৰে গুচাব নোৱাৰে; কিন্তু এই সকল গুণত কৈ ও বঢ়া গুণ আচে।
অসমীয়া ভাষা আমাৰ মাতৃভাষা। মাতৃৰ নিচিনা বাবে মাতৃয়ে বেজাৰ পোৱা কাম কৰা সন্তানসকলৰ বাবে ই অতি অযুগুত।

উৎস

বাহ্যিক সংযোগ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
ৰাজ্যৱৰ্ধন সিং ৰাথোড়

ৰাজ্যৱৰ্ধন সিং ৰাথোড় (; জন্ম: ২৯ জানুৱাৰী ১৯৭০) এগৰাকী ভাৰতীয় ৰাজনীতিবিদ আৰু পূৰ্বৰ অলিম্পিয়ান। তেওঁ জয়পুৰ গ্ৰাম্য লোকসভা সমষ্টিৰ পৰা লোকসভাৰ সাংসদ। তেওঁ ২০১৯ চনৰ মে মাহৰলৈকে ভাৰত চৰকাৰৰ ক্ৰীড়া আৰু যুৱ পৰিক্ৰমা বিভাগৰ স্বতন্ত্ৰ ৰাজ্যিক মন্ত্ৰী আছিল।

তেওঁ এগৰাকী শ্বুটিং খেলুৱৈ আৰু বৰ্তমানলৈকে ডাবল ট্ৰেপ ইভেণ্টত ২৫ টা বিভিন্ন আন্তঃৰাষ্ট্ৰীয় পদক অৰ্জন কৰিছে। তেওঁ ২০০৪ চনৰ এথেন্স অলিম্পিকত ৰূপৰ পদক লাভ কৰিছিল।

ইয়াৰ আগতে তেওঁ ভাৰতীয় সেনাৰ দা গ্ৰেনাডিয়েৰ ৰেজিমেণ্টৰ এজন বিষয়া আছিল আৰু ২০১৩ চনত তেওঁ কৰ্ণেল হিচাপে অৱসৰ গ্ৰহণ কৰিছিল। ভাৰতীয় সেনা আৰু শ্বুটিঙৰ পৰা অৱসৰ লোৱাৰ পিছত তেওঁ ২০১৪ চনত ভাৰতীয় জনতা পাৰ্টিত যোগদান কৰে আৰু লোকসভালৈ সাংসদ হিচাপে নিৰ্বাচিত হয়।

২০১৪ চনৰ নৱেম্বৰ মাহত তেওঁ তথ্য আৰু সম্প্ৰচাৰণ মন্ত্ৰণালয়ৰ ৰাজ্যিক মন্ত্ৰীৰ পদবী লাভ কৰিছিল। ২০১৭ চনত তেওঁ ক্ৰীড়া আৰু যুৱ পৰিকল্পনা বিভাগৰ স্বতন্ত্ৰ ৰাজ্যিক মন্ত্ৰীৰ পদবী লাভ কৰিছিল।

তেওঁ আগবঢ়োৱা অৱদানৰ স্বীকৃতি স্বৰূপে ভাৰত চৰকাৰে ২০০৪ চনত অৰ্জুন বঁটা, ২০০৫ চনত ক্ৰীড়া জগতৰ সৰ্বোচ্চ সন্মান ৰাজীৱ গান্ধী খেলৰত্ন বঁটা আৰু ভাৰতৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰিছিল।

প্ৰাৰম্ভিক জীৱন

১৯৭০ চনৰ ২৯ জানুৱাৰী তাৰিখে ৰাজস্থানৰ জাইছলমেৰত ৰাজ্যৱৰ্ধন সিং ৰাথোড়ৰ জন্ম হৈছিল। তেওঁৰ পিতৃ কৰ্ণেল লক্ষ্মণ সিং ৰাথোড়। ১৯৯৭ চনত তেওঁ ভাৰতীয় সেনাৰ চিকিৎসক গায়ত্ৰী ৰাথোড়ৰ লগত বিবাহপাশত আৱদ্ধ হয়। তেওঁ ৰাষ্ট্ৰীয় ৰক্ষা একাডেমীৰ ৭৭ তম বেটছৰ ছাত্ৰ আছিল। ৰাষ্ট্ৰীয় ৰক্ষা একাডেমীৰ পৰা শিক্ষা গ্ৰহণ কৰাৰ পিছত তেওঁ ভাৰতীয় মিলিটেৰী একাডেমীত নামভৰ্তি কৰে। ইয়াত তেওঁ বেষ্ট অল ৰাউণ্ডাৰ জেণ্টেলমেন কেডেট হিচাপে চৰ্ড অফ অনাৰ লাভ কৰিছিল। ইয়াৰ উপৰিও তেওঁ শ্ৰেষ্ঠ খেলুৱৈৰ শিখ ৰেজিমেণ্টৰ সোণৰ পদক লাভ কৰিছিল।

ভাৰতীয় সেনা

১৯৯০ চনৰ ১৫ ডিচেম্বৰ তাৰিখে তেওঁ নৱম গ্ৰেনাডিয়াৰছ ৰেজিমেণ্টত যোগদান কৰে। ১৯৯২ চনৰ ১৫ ডিচেম্বৰত তেওঁ লেফ্টটেনেন্ট আৰু ১৯৯৫ চনত কেপ্তেইনলৈ পদোন্নতি লাভ কৰিছিল। তেওঁ কাৰ্গিল যুদ্ধত অংশগ্ৰহণ কৰিছিল আৰু ২০০৪ চনৰ ১৬ ডিচেম্বৰত তেওঁ লেফ্টটেনেন্ট কৰ্ণেল আৰু ২০০৯ চনৰ ১ মে তাৰিখে কৰ্ণেললৈ পদোন্নতি লাভ কৰিছিল।

ৰাজনৈতিক জীৱন

২০১৩ চনত তেওঁ কৰ্ণেল হিচাপে অৱসৰ গ্ৰহণ কৰিছিল। ভাৰতীয় সেনা আৰু শ্বুটিঙৰ পৰা অৱসৰ লোৱাৰ পিছত তেওঁ ২০১৪ চনত ভাৰতীয় জনতা পাৰ্টিত যোগদান কৰে আৰু লোকসভালৈ সাংসদ হিচাপে নিৰ্বাচিত হয়।

২০১৪ চনৰ নৱেম্বৰ মাহত তেওঁ তথ্য আৰু সম্প্ৰচাৰণ মন্ত্ৰণালয়ৰ ৰাজ্যিক মন্ত্ৰীৰ পদবী লাভ কৰিছিল। ২০১৭ চনত তেওঁ ক্ৰীড়া আৰু যুৱ পৰিকল্পনা বিভাগৰ স্বতন্ত্ৰ ৰাজ্যিক মন্ত্ৰীৰ পদবী লাভ কৰিছিল।

বঁটা আৰু সন্মান

অৰ্জুন বঁটা, ২০০৪
ৰাজীৱ গান্ধী খেলৰত্ন বঁটা, ২০০৫
পদ্মশ্ৰী, ২০০৫
অতি বিশিষ্ট সেৱা মেডেল

তথ্য উৎস

বাহ্যিক সংযোগ

ৰাজ্যৱৰ্ধন সিং ৰাথোড়ৰ ফটো আৰু ভিডিঅ'

শ্ৰেণী:ভাৰতৰ ব্যক্তি
শ্ৰেণী:ভাৰতৰ ক্ৰীড়া শ্বুটাৰ
শ্ৰেণী:অলিম্পিকত পদক বিজয়ী ভাৰতীয়
শ্ৰেণী:ভাৰতীয় ৰাজনীতিবিদ
শ্ৰেণী:ভাৰত চৰকাৰৰ মন্ত্ৰী
শ্ৰেণী:অৰ্জুন বঁটা বিজয়ী
শ্ৰেণী:মেজৰ ধ্যান চান্দ খেলৰত্ন বঁটা বিজয়ী
শ্ৰেণী:পদ্মশ্ৰী বঁটা বিজয়ী
ৰাম ৰাঘোবা ৰাণে

মেজৰ ৰাম ৰাঘোবা ৰাণে, পি.ভি.চি (; ২৬ জুন ১৯১৮ – ১১ জুলাই ১৯৯৪) ভাৰতীয় সেনাৰ এজন বিষয়া আছিল। তেওঁ কৰম সিঙৰ সৈতে জীৱিত অৱস্থাত পৰম বীৰ চক্ৰ সন্মান লাভ কৰা প্ৰথম ব্যক্তি আছিল।

প্ৰাৰম্ভিক জীৱন

ৰাম ৰাঘৱ ৰাণেই ১৯১৮ চনৰ ২৬ জুনত এটা দৰিদ্ৰ পুৰোহিত পৰিয়ালত জন্মগ্ৰহণ কৰিছিল। তেওঁলোকৰ পৰিয়াল কৰ্ণাটকৰ চেণ্ডিয়া গাঁৱৰ এটা কোংকনী ভাষী মাৰাঠী পৰিয়াল আছিল। ৰাণেৰ প্ৰাথমিক শিক্ষা পিতৃৰ সঘনাই বদলিকৰণ হোৱাৰ বাবে বিশৃংখল হৈ পৰিছিল। ১৯৩০ চনত তেওঁ ব্ৰিটিছ শাসনৰ পৰা ভাৰতৰ স্বাধীনতাৰ বাবে চলোৱা অসহযোগ আন্দোলনৰ দ্বাৰা প্ৰভাৱিত হয়। আন্দোলনৰ সৈতে তেওঁৰ জড়িত হোৱাই তেওঁৰ পিতৃক আতংকিত কৰি তুলিছিল আৰু তেখেতে পৰিয়ালটোক চেণ্ডিয়াত থকা পূৰ্বপুৰুষৰ গাঁওখনলৈ ঘূৰাই লৈ গৈছিল।

উত্তৰসূৰী

২০০৬ চনৰ ৭ নৱেম্বৰত কৰ্ণাটকৰ ৰবীন্দ্ৰনাথ ঠাকুৰ বিচ্চত আই.এন.এছ চাপাল ৱাৰশ্বিপ মিউজিয়ামৰ কাষতেই ৰানেৰ স্মৃতিত এটা প্ৰতিমূৰ্তি উন্মোচন কৰা হৈছিল। ইয়াক উদ্বোধন কৰিছিল ক্ষুদ্ৰ উদ্যোগৰ প্ৰাক্তন মন্ত্ৰী শিবানন্দ নাইক আৰু সভাপতিত্ব কৰিছিল তেতিয়াৰ ফ্লেগ অফিচাৰ কমাণ্ডাৰ-ইন-চিফ, ৱেষ্টাৰ্ণ কমাণ্ড, ভাইচ এডমিৰেল সংগ্ৰাম সিং বাইচে।

তথ্য সংগ্ৰহ

শ্ৰেণী:পৰম বীৰ চক্ৰ প্ৰাপক
পিটিকা

পিটিকা হৈছে সিজাই বা পুৰি কোমল কৰা পাচলি, ফল, মাছ, মাংস আদিক হাতেৰে মোহাৰি মিহি কৰি প্ৰস্তুত কৰা খাদ্য। এইদৰে খাবলৈ নিৰ্বাচন কৰা প্ৰধান সামগ্ৰীবিধৰ সৈতে মিঠাতেল, পিয়াঁজ, জলকীয়া, নিমখ, ধনিয়া আদি মচলাজাতীয় সামগ্ৰী মিহলাই পিটিকা তৈয়াৰ কৰা হয়। এই খাদ্যবিধ তৈয়াৰ কৰিবলৈ সময় আৰু প্ৰয়োজনীয় সামগ্ৰী তাকৰ হোৱাৰ লগতে ইয়াৰ থলুৱা স্বাদৰ হেতু ভাৰতৰ লগতে ইয়াৰ ওচৰচুবুৰীয়া দেশ সমূহত এইবিধ খাদ্যৰ জনপ্ৰিয়তা অধিক। বিভিন্ন পিটিকা সমূহৰ ভিতৰত আলু পিটিকাৰ ব্যৱহাৰ বেছি আৰু অধিক জনপ্ৰিয়।

প্ৰকাৰ

খাবৰ বাবে ৰুচি অনুসৰি মানুহে সোৱাদৰ বাবে নিমখ, জলকীয়া, পিয়াজ, আদা, মিঠাতেল, ধনীয়া, পদুনা আদি ব্যৱহাৰ কৰি বিভিন্ন পিটিকা প্ৰস্তুত কৰে:
আলু পিটিকা (সিজোৱা বা পোৰা)
কণী-আলুৰ পিটিকা (সিজোৱা)
বিলাহী পিটিকা (সিজোৱা বা পোৰা)
আলু-বেঙেনাৰ পিটিকা (সিজোৱা বা পোৰা)
পাতত দিয়া মাছৰ পিটিকা
পাতত দিয়া কচুথোৰ আৰু কণবিলাহীৰ পিটিকা
সিজোৱা মাছৰ পিটিকা
জলফাইৰ পিটিকা (সিজোৱা বা পোৰা)
ঔ-টেঙাৰ পিটিকা (সিজোৱা)
কৰ্দৈ পোৰা পিটিকা
পকা আমৰ পিটিকা
আলু আৰু তিলৰ পিটিকা আদি

প্ৰয়োজনীয় সামগ্ৰী

পিটিকা বনাবলৈ মুখ্য উপাদান হিচাপে আলু, বেঙেনা, বিলাহী, কচু(গুটি আৰু থোৰ), তিল, বিভিন্ন ফল(আম, কৰ্দৈ, ঔ-টেঙা, জলফাই আদি), মাছ সামগ্ৰীৰ উপৰিও সোৱাদৰ বাবে নিমখ, মিঠাতেল, পিয়াঁজ, জলকীয়া, আদা, ধনীয়া, মানধনীয়া, নেমু ইত্যাদি ব্যৱহাৰ কৰা হয়।

পাতত দিয়া পদ্ধতিত সাধাৰণতে কলপাতেৰে খাদ্য বস্তু মেৰিয়াই ভাপৰ সহায়ত ৰন্ধা হয়। কলপাতেৰে তৈয়াৰ কৰা টোপোলা এটাই আৰ্দ্ৰতা ধৰি ৰাখে আৰু ব্যঞ্জনত ধোঁৱা আৰু কলপাতৰ এক সুগন্ধি সোৱাদ প্ৰদান কৰে। এইদৰে সিজোৱা খাদ্য সামগ্ৰী পিছত পিটিকা কৰি খোৱা হয়। সাধাৰণতে সৰু মাছৰ ভিতৰত দৰিকনা, মোৱা আদি আৰু ডাঙৰ মাছৰ ভিতৰত বৰালি মাছ এইদৰে পাতত দি পিটিকা কৰি খোৱা হয়। ইয়াৰোপৰি কচুথোৰ আৰু কণবিলাহী পাতত দি কৰা পিটিকাও আন এক থলুৱা জনপ্ৰিয় খাদ্য।

তিল আৰু আলুৰ পিটিকাৰ ক্ষেত্ৰত মিহিকৈ পিহি লোৱা তিলৰ সৈতে আলুৰ পিটিকা প্ৰস্তুত কৰা হয়। পোৰা আলু আৰু বেঙেনাৰ পিটিকা, পোৰা আলু আৰু বিলাহীৰ পিটিকা, পকা কণবিলাহীৰ পিটিকা আদিও আন একোবিধ থলুৱা খাদ্য। বিভিন্ন ৰোগ নিৰাময়ৰ বাবেও বহুতে পানীলগা বা কাহ হ'লে জলফাই বা কৰ্দৈ পুৰি পিটিকা বনাই খাই।

তথ্যসূত্ৰ

শ্ৰেণী:খাদ্য
বুলবুল চক্ৰৱৰ্তী

বুলবুল চক্ৰৱৰ্তী (en-Bulbul Chakraborty) হৈছে ব্ৰাণ্ডেইছ বিশ্ববিদ্যালয়ৰ পদাৰ্থ বিজ্ঞান বিভাগৰ "এনিড আৰু নাটে আনচেল অধ্যাপক"। তেখেত হৈছে ঘনীভূত পদাৰ্থৰ তত্ত্ববিদ, সাম্যৱস্থাৰ পৰা বহু আঁতৰত থকা কেতবোৰ প্ৰণালী যেনে-কণিকাসদৃশ পদাৰ্থৰ তেখেতে অধ্যয়ন কৰে। .

শৈক্ষিক জীৱন

চক্ৰৱৰ্তীয়ে ১৯৭৪ চনত আইআইটিৰ পৰা পদাৰ্থ বিজ্ঞান বিষয়ত স্নাতক ডিগ্ৰী লাভ কৰে। ১৯৭৯ চনত ষ্টনি ব্ৰুকত অৱস্থিত ষ্টেট ইউনিভাৰ্ছিটি অৱ নিউ ইয়ৰ্কৰ পৰা ডক্তৰেট ডিগ্ৰী অৰ্জন কৰে। তেখেতেৰ গৱেষণা-পত্ৰৰ শিৰোনাম আছিল-"Influence of thermal disorder on electronic properties of solids".(। ) তেখেত আৰ্গনে ৰাষ্ট্ৰীয় প্ৰয়োগশালাৰ পষ্টডক্তৰেল সভ্য আছিল,নৰ্দিটা, ডেনমাৰ্ক আৰু ভাৰতীয় বিজ্ঞান প্ৰতিষ্ঠানৰ এগৰাকী গৱেষণা সহযোগী আছিল। ১৯৮৪-৮৬ সময়ছোৱাত তেখেত আছিল ইন্দিৰা গান্ধী আণৱিক গৱেষণা কেন্দ্ৰৰ বস্তু বিজ্ঞান প্ৰয়োগশালাৰ এগৰাকী বৈজ্ঞানিক বিষয়া। ১৯৮৭-৮৯ চনত তেখেতে য়ালে বিশ্ববিদ্যালয়ৰ প্ৰায়োগিক পদাৰ্থ বিজ্ঞানৰ সহযোগী গৱেষণা পদাৰ্থবিদ আৰু প্ৰবক্তা হিচাপে কাৰ্যনিৰ্বাহ কৰিছিল। ১৯৮৯ চনত তেখেতে ব্ৰাণ্ডেইছ বিশ্ববিদ্যালয়ৰ পদাৰ্থ বিজ্ঞান বিভাগত এগৰাকী শিক্ষক হিচাপে যোগদান কৰে আৰু ২০০০ চনৰ পৰা তেখেতে সেইখন শিক্ষানুষ্ঠানত পূৰ্ণকালীন অধ্যাপক হিচাপে কৰ্মৰত হৈ আছে।

বঁটা আৰু সন্মান

বুলবুল চক্ৰৱৰ্তী হৈছে ব্ৰাণ্ডেইছ বিশ্ববিদ্যালয়ৰ পদাৰ্থ বিজ্ঞান বিভাগৰ "এনিড আৰু নাটে আনচেল অধ্যাপক"।
২০১৮ চনত চিমনছ ফাউণ্ডেছনে বুলবুল চক্ৰৱৰ্তীক তাত্ত্বিক পদাৰ্থ বিজ্ঞানত এটা চিমনছ্ ফেলোশ্বিপ প্ৰদান কৰে।

নিৰ্বাচিত প্ৰকাশনসমূহ

তথ্যসূত্ৰ

বাহ্যিক সংযোগ

শ্ৰেণী: ভাৰতীয় বিজ্ঞানী
শ্ৰেণী: ভাৰতীয় শিক্ষাবিদ
শ্ৰেণী: ভাৰতীয় মহিলা বিজ্ঞানী
শ্ৰেণী: ভাৰতীয় মহিলা পদাৰ্থ বিজ্ঞানী
শ্ৰেণী: ভাৰতীয় মহিলা বিজ্ঞানী
শ্ৰেণী: জীৱিত ব্যক্তি
অসম অভিধান (গ্ৰন্থ)

অসম অভিধান
গ্ৰন্থখন সংকলন কৰিছে লেখক– শান্তনু কৌশিক বৰুৱাই৷ গ্ৰন্থখনত অসমৰ ভৌগোলিক বিৱৰণ, জাতি-জনজাতিসমূহৰ পৰিচয়, অসমৰ বুৰঞ্জী, সমাজ ব্যৱস্থা, খাদ্যাভ্যাস, সাজ-পাৰ, গহনা-গাঁঠৰি, উৎসৱ-অনুষ্ঠান, ভাষা-সাহিত্য-সংবাদপত্ৰ, কলা-সংস্কৃতি, মঞ্চ-চলচ্ছিত্ৰ, অৰ্থনীতি, পৌৰাণিক স্মৃতিচিহ্ন, স্থাপত্য-ভাস্কৰ্য, প্ৰসিদ্ধ ব্যক্তি আদি কেইবাওশ প্ৰসংগৰ বৰ্ণানুক্ৰমিক বিৱৰণ থকাৰ লগতে বিভিন্ন বিষয়ৰ প্ৰয়োজনীয় ছবি, আলোকচিত্ৰ, ক্ৰছ ৰেফাৰেন্স আদিও সংযোগ কৰা হৈছে৷

বিৱৰণ

অসম সম্পৰ্কে প্ৰতিটো বিষয়ৰে পৰিচয়মূলক টোকাৰ লগতে বিষয়টোৰ সামগ্ৰিক ধাৰণা এটা দিব পৰাকৈ গ্ৰন্থখনৰ লিখনিবোৰ প্ৰস্তুত কৰা হৈছে৷ বৰ্ণনাৰ ভাষাবোৰ অতি সহজ-সৰল৷ গ্ৰন্থখনত মুঠ ১০০০ টা বিভিন্ন প্ৰসংগৰ বিৱৰণ আছে৷ অসম সম্পৰ্কে একত্ৰভাৱে তথ্য সংকলিত হৈ থকা গ্ৰন্থসমূহৰ ভিতৰত ‘অসম অভিধান’খন এখন উল্লেখযোগ্য সংকলন৷ গ্ৰন্থখনৰ শেষৰফাল ‘অসম বুৰঞ্জীৰ উল্লেখযোগ্য ঘটনাৱলী’– শীৰ্ষক শিৰোনামেৰে অসমৰ বুৰঞ্জীৰ গুৰুত্ব ঘটনাৱলীবোৰ একাদিক্ৰমত সজোৱা হৈছে৷ এই তালিকাখনত ৩৫০ চনৰ পৰা ২০১০ চনলৈকে অসমৰ গুৰুত্বপূৰ্ণ ঘটনাবোৰ শৃৃংখলিতভাৱে সজোৱা হৈছে৷ মূলতঃ শিক্ষাৰ্থী আৰু ভাষা-সাহিত্য-সংস্কৃতিৰ গৱেষকসকলৰ বাবে এই গ্ৰন্থখন অধিক উপযোগীকৈ প্ৰস্তুত কৰা হৈছে আৰু অসম সম্পৰ্কে জানিব খোজা প্ৰত্যেকজন ব্যক্তিৰ বাবেই গ্ৰন্থখন এখন হাতপুথিৰ দৰে প্ৰাসংগিক হ’ব৷ বনলতা প্ৰকাশনে প্ৰকাশ কৰা গ্ৰন্থখনৰ প্ৰথম প্ৰকাশ হৈছিল ২০০১ চনৰ ফেব্ৰুৱাৰী মাহত৷ ২০১৪ চনলৈকে এই গ্ৰন্থখনে পাঁচটা সংস্কৰণ প্ৰকাশ কৰিছে৷ গ্ৰন্থখনৰ পঞ্চম সংস্কৰণৰ মূল্য- ২৫০ টকা৷ মুঠ পৃষ্ঠা- ২৭৬৷

তথ্য সংগ্ৰহ

শ্ৰেণী:অসমীয়া গ্ৰন্থ
পেৰু

পেৰু, আনুষ্ঠানিকভাৱে ৰিপাব্লিক অৱ পেৰু দক্ষিণ আমেৰিকাৰ পশ্চিম অংশত অৱস্থিত এখন দেশ। ইয়াৰ উত্তৰে ইকুৱেডৰ আৰু কলম্বিয়া, পূবে ব্ৰাজিল, দক্ষিণ-পূবে বলিভিয়া, দক্ষিণে চিলি আৰু পশ্চিমে প্ৰশান্ত মহাসাগৰ। পেৰু এখন বিচিত্ৰ দেশ, যাৰ বাসস্থান পশ্চিমে প্ৰশান্ত মহাসাগৰীয় উপকূলীয় অঞ্চলৰ শুকান সমভূমিৰ পৰা আৰম্ভ কৰি এণ্ডিছ পৰ্বতৰ শিখৰলৈকে দেশখনৰ উত্তৰৰ পৰা দক্ষিণ-পূবলৈকে বিস্তৃত। প্ৰায় ৩.৩ কোটি জনসংখ্যাৰে পেৰু দক্ষিণ আমেৰিকাৰ চতুৰ্থ জনবহুল দেশ। ইয়াৰ ৰাজধানী হৈছে লিমা।

ভূগোল

দক্ষিণ আমেৰিকাৰ পশ্চিম উপকূলত অৱস্থিত পেৰু এখন দেশ। ইয়াৰ মুঠ আয়তন ৪৯৬,২২৫ বৰ্গমাইল (১,২৮৫,২১৬ বৰ্গ কিলোমিটাৰ) আৰু ইয়াৰ সীমা ইকুৱেডৰ, কলম্বিয়া, ব্ৰাজিল, বলিভিয়া, চিলি আৰু প্ৰশান্ত মহাসাগৰৰ সৈতে ভাগ।

পেৰুৰ ভূগোল অতি বৈচিত্ৰময়, ইয়াৰ তিনিটা মূল ভৌগোলিক অঞ্চল আছে: উপকূল, এণ্ডিয়ান পৰ্বত আৰু আমাজন বৰ্ষাৰণ্য।

পেৰুত কেইবাটাও উল্লেখযোগ্য ভৌগোলিক বৈশিষ্ট্যও আছে, য'ত মৰুভূমিৰ তলত খোদিত কৰা বৃহৎ জিঅ'গ্লিফৰ শৃংখলা নাজকা লাইন আৰু পেৰু আৰু বলিভিয়াৰ সীমান্তত অৱস্থিত বিশ্বৰ সৰ্বোচ্চ নাও চলাচল কৰিব পৰা হ্ৰদ টিটিকাকা হ্ৰদ আদিও আছে।

ইতিহাস

পেৰুৰ ইতিহাস খ্ৰীষ্টপূৰ্ব ৩২০০ চনৰ পৰাই আৰম্ভ হৈছিল যেতিয়া পেৰুৰ উপকূলীয় অঞ্চলত নৰ্টে চিকো সভ্যতা প্ৰতিষ্ঠা হৈছিল। প্ৰাক-কলম্বিয়ান আমেৰিকাৰ আটাইতকৈ ডাঙৰ সাম্ৰাজ্য হিচাপে পৰিগণিত হোৱা ইনকা সাম্ৰাজ্যই ১৫ শতিকাত উত্থান ঘটাই বৰ্তমানৰ কলম্বিয়াৰ পৰা চিলিলৈকে বিস্তৃত বিশাল ভূখণ্ডত শাসন কৰিছিল।

১৫৩২ চনত স্পেনিছ বিজয়ী ফ্ৰান্সিস্কো পিজাৰো পেৰুত উপস্থিত হৈ ইনকা সম্ৰাট আটাহুয়ালপাক দখল কৰে। ইয়াৰ লগে লগে পেৰুত স্পেইনৰ উপনিবেশিকৰণৰ আৰম্ভণি হয় আৰু ১৮২১ চনলৈকে চলি থাকে আৰু পেৰুৱে স্পেইনৰ পৰা স্বাধীনতা লাভ কৰে।

ৰাজনীতি

পেৰু ৰাষ্ট্ৰপতি প্ৰতিনিধি গণতান্ত্ৰিক গণৰাজ্য, য'ত পেৰুৰ ৰাষ্ট্ৰপতি ৰাষ্ট্ৰৰ মুৰব্বী আৰু চৰকাৰৰ মুৰব্বী দুয়োটা। ৰাষ্ট্ৰপতিগৰাকী পাঁচ বছৰৰ বাবে নিৰ্বাচিত হয়, একেৰাহে কাৰ্যকালৰ বাবে পুনৰ নিৰ্বাচিত হোৱাৰ কোনো সম্ভাৱনা নাই।

পেৰুৰ কংগ্ৰেছ হৈছে চৰকাৰৰ বিধানসভা শাখা, ই একক চেম্বাৰে গঠিত আৰু ইয়াৰ ১৩০ জন সদস্যক পাঁচ বছৰৰ বাবে নিৰ্বাচিত কৰা হয়। কংগ্ৰেছৰ দায়িত্ব অন্যান্য কৰ্তব্যৰ লগতে আইন প্ৰণয়ন আৰু ৰাষ্ট্ৰীয় বাজেট অনুমোদন। ন্যায়পালিকা চৰকাৰৰ অন্যান্য শাখাৰ পৰা স্বাধীন আৰু উচ্চতম ন্যায়ালয়কে ধৰি আদালতৰ ব্যৱস্থাৰে গঠিত।

তথ্য সংগ্ৰহ
জ্যোতি ককাইদেউ

জ্যোতি ককাইদেউ ভূপেন হাজৰিকাই ৰচনা কৰা এখন অসমীয়া গ্ৰন্থ৷

উদ্ধৃতি

বিশ্বক প্ৰেম কৰি, মহাভাৰতীয় হৈও কেনেকৈ ভাল অসমীয়া বা ন-অসমীয়া হ’ব পাৰি তাৰ পটন্তৰ নিজৰ জীৱনেৰে দাঙি ধৰি আমাক উদ্বুদ্ধ কৰিছিল-এই গৰাকী ৰূপৰ কোঁৱৰে। মোৰ গুৰু জ্যোতিপ্ৰসাদ আছিল সঁচাকৈয়ে ৰূপৰ কোঁৱৰ-গুণৰ আঁকৰ।
“চাবা,তুমি যি কৰা, তাতেই যেন তুমি সোমাই থাকা। অৰ্থাত, সৃষ্টিত স্ৰষ্টাজনৰ নিজৰ দৃষ্টিভঙ্গী যেন থাকে”।এই কথাষাৰি জ্যোতিয়ে প্ৰায়েই আমাক কৈছিল।
জ্যোতিপ্ৰসাদৰ মতে “সংস্কৃতি সংস্কৃতিয়ে কেতিয়াও সংঘৰ্ষ নহয়, সংঘৰ্ষ হয় দুস্কৃতিৰ সৈতে। সংস্কৃতি সংস্কৃতিয়ে মাথোঁ সমন্বয়হে হয়। সাধুৱে সাধুৱে সংঘৰ্ষ নহয়। সাধু আৰু অসাধুৰ সংঘৰ্ষ অৱশ্যে হয়েই।”
জ্যোতিপ্ৰসাদে সদায় আমাক সোঁৱৰাই দিছিল যে সংস্কৃতিৰ ছবি খন পিৰামিডৰ দৰে- “তাৰ ভেটিটো যিমানে জনতাৰ মাজত বহলভাবে বিস্তৃত হব, সিমানেই ওখ হব সেই পিৰামিডৰ শীৰ্ষবিন্দু।” তেওঁৰ গীত আৰু সুৰত আছিল জনতাৰ প্ৰাণৰ পৰশ আৰু সেয়েহে সেইবোৰ সৃষ্টি স্ৰষ্টাজনৰ মৃত্যুৰ পাচতো অমৰ হৈ আছে।
নিউয়ৰ্কৰ জেফাৰছন স্কুল অৱ ছচিয়েল ছায়েণ্সত মই নিশা নিশা Extra Class কৰিছোঁ। ‘We are in the same boat brother’ গীতটো শিকিছোঁ। আমি যেতিয়া জেফাৰছন স্কুলত পল ৰ’বছনে লোৱা ক্লাছত বহোঁ, তেতিয়া তেওঁ আমাক গীতাৰ এখন দাঙি সুধিছিল “এই খন কি” আমি কৈছিলো “এখন গীতাৰ।” পলে আকৌ সুধিছিল মই ক’লো “এইখন এখন বাদ্যযন্ত্ৰ।” পলে গীতাৰখন আৰু অলপ দাঙি ধৰি কলে,“Guiter is not a musical instrument, it is a social instrument.”
মোৰ কি সৌভাগ্য, জ্যোতিপ্ৰসাদৰ দৰে পুৰুষৰ মই সান্নিধ্য পাইছিলোঁ, মৰম পাইছিলোঁ, আশিস পাইছিলোঁ। সুদূৰ দেশত সংগ্ৰামী শিল্পী পল ৰ’বছনৰো মৰম পালোঁ। মোৰ জীৱনত জ্যোতিপ্ৰসাদ আৰু পল ৰ’বছন সদায় মোৰ আদৰ্শ হৈ ৰ’ব।

তথ্য সূত্ৰ

শ্ৰেণী:অসমীয়া গ্ৰন্থ
ৰুছ-ইউক্ৰেনীয় যুদ্ধ

ৰুছ-ইউক্ৰেনীয় যুদ্ধ
হৈছে ৰাছিয়া আৰু ইউক্ৰেইনৰ মাজত চলিত এক যুদ্ধ য'ত মুখ্যতঃ ৰাছিয়া, ৰাছিয়া-পন্থী বাহিনী আৰু এফালে বেলাৰুছ আৰু আনফালে ইউক্ৰেইন আৰু ইয়াৰ আন্তঃৰাষ্ট্ৰীয় সমৰ্থক সকল জড়িত হৈ আছে। মৰ্য্যদাৰ বিপ্লৱৰ পিছত ২০১৪ চনৰ ফেব্ৰুৱাৰীমাহত এই সংঘৰ্ষ আৰম্ভ হয়। ক্ৰিমিয়া আৰু ডনবাছৰ কিছু অংশৰ ৰাজনৈতিক স্থিতিৰ ওপৰত থকা মতানৈক্যৰ ফলত এই যুদ্ধৰ সূত্ৰপাত ঘটে, যাক আন্তৰ্জাতিকভাৱে ইউক্ৰেইনৰ অংশ হিচাপে স্বীকৃতি দিয়া হয়।

ৰুছ ইউক্ৰেইনীয় যুদ্ধ

তাৰিখ
২০ ফেব্ৰুৱাৰী ২০১৪ - বৰ্তমান

২য় যুদ্ধ : ২৪ ফেব্ৰুৱাৰী ২০২২ – বৰ্তমান
স্থান
ইউক্ৰেইন

ৰাছিয়াই ইউক্ৰেইনৰ ডনবাছ অঞ্চল দখল কৰি লয়।
যুদ্ধত লিপ্ত হোৱা ৰাষ্ট্ৰসমূহ

ইউক্ৰেইন 🇺🇦

সমৰ্থক ৰাষ্ট্ৰ :

আমেৰিকা যুক্তৰাষ্ট্ৰ 🇺🇸
ব্ৰিটেইন 🇬🇧
ফ্ৰান্স 🇫🇷
পোলেণ্ড 🇵🇱
ইজৰাইল 🇮🇱
তুৰস্ক 🇹🇷
জাৰ্মানী 🇩🇪
দক্ষিণ কোৰিয়া 🇰🇷

ৰাছিয়া 🇷🇺

সমৰ্থক ৰাষ্ট্ৰ :
বেলাৰুছ 🇧🇾
ছিৰিয় 🇸🇾
ইৰাণ 🇮🇷
ভাৰত 🇮🇳 (অৰ্থনৈতিক সাহাৰ্য্য, কিন্তু নিৰপেক্ষ )
চীন 🇨🇳
উত্তৰ কোৰিয়া 🇰🇵
ছাৰ্বিয়া 🇷🇸

ইতিহাস

২০১৪ চনৰ ২০ ফেব্ৰুৱাৰী তাৰিখে ৰাছিয়াই ক্ৰিমিয়াক ৰাছিয়াৰ সৈতে সংযোজন কৰাৰ সিদ্ধান্ত লয়। ২২ আৰু ২৩ ফেব্ৰুৱাৰী তাৰিখে ৰাছিয়ান সৈন্য বাহিনী আৰু স্পেচিয়েল ফৰ্চে নভোৰোচিস্কৰ মাজেৰে ক্ৰিমিয়ালৈ যোৱা আৰম্ভ কৰে। আৰু তেওঁলোকে কৌশলগতভাৱে ক্ৰিমিয়াৰ সংসদ দখল কৰে আৰু ৰাছিয়ান পতাকা উত্তোলন কৰে। ক্ৰিমিয়া উপদ্বীপক ইউক্ৰেইনৰ বাকী অংশৰ পৰা বিচ্ছিন্ন কৰি ৰাখিবলৈ আৰু অঞ্চলটোৰ ভিতৰত চলাচল সীমিত কৰিবলৈ নিৰাপত্তাৰ বাবে চেকপইণ্ট ব্যৱহাৰ কৰিছিল৷

তথ্যসূত্ৰ

শ্ৰেণী:ৰুছ-ইউক্ৰেনীয় যুদ্ধ
শ্ৰেণী:যুদ্ধ